

***Zakon o porezu na dobit pravnih lica* predviđa određene poreske podsticaje koji imaju za cilj ostvarivanja ciljeva ekonomske politike u pogledu stimulisanja privrednog rasta.**

**Poreska oslobođenja**

Plaćanja poreza na dobit oslobađa se nedobitna organizacija za poreski period u kojem ostvareni višak prihoda nad rashodima nije veći od 400.000 dinara, pod uslovom da:

1. ne raspodeljuje ostvareni višak svojim osnivačima, članovima, direktorima, zaposlenima ili sa njima povezanim licima;
2. godišnji iznos ličnih primanja koja isplaćuje zaposlenima, direktorima i sa njima povezanim licima nije veći od dvostrukog iznosa prosečne godišnje zarade po zaposlenom u Republici u godini za koju se utvrđuje pravo na poresko oslobođenje, prema podacima republičkog organa nadležnog za poslove statistike;
3. ne raspodeljuje imovinu u korist svojih osnivača, članova, direktora, zaposlenih ili sa njima povezanih lica;
4. da nema monopolski ili dominantan položaj na tržištu u smislu zakona kojim se uređuje zaštita konkurencije.

Nedobitna organizacija dužna je da vodi evidenciju o prihodima i rashodima, da podnese poreski bilans i poresku prijavu.

**- Plaćanja poreza na dobit pravnih lica, oslobađa se preduzeće za radno osposobljavanje, profesionalnu rehabilitaciju i zapošljavanje invalidnih lica, srazmerno učešću tih lica u ukupnom broju zaposlenih.**

**- Podsticaji kod ulaganja postoje samo ukoliko poreski obveznik uloži u svoja osnovna sredstva više od jedne milijarde dinara, odnosno ukoliko u njegova osnovna sredstva drugo lice uloži više od jedne milijarde dinara, koji ta sredstva koristi za obavljanje pretežne delatnosti i delatnosti upisanih u osnivačkom aktu obveznika, odnosno navedenih u drugom aktu obveznika, kojim se određuju delatnosti koje obveznik obavlja i u periodu ulaganja dodatno zaposli na neodređeno vreme najmanje 100 lica. U tom slučaju poreski obveznik oslobađa se plaćanja poreza na dobit pravnih lica u periodu od deset godina srazmerno tom ulaganju.**

Ulaganjem u osnovna sredstva od strane drugog lica, smatra se i ulaganje u osnovni kapital i povećanje osnovnog kapitala u skladu sa zakonom.

Poresko oslobođenje primenjuje se po ispunjenju uslova od prve godine u kojoj je ostvarena dobit, dok se novozaposlenim licima smatraju se lica koja je obveznik zaposlio u periodu ulaganja, tako da u momentu ispunjenja uslova za korišćenje navedenog poreskog oslobođenja obveznik ima najmanje 100 dodatno zaposlenih na neodređeno vreme u odnosu na broj zaposlenih na neodređeno vreme koji je imao na poslednji dan perioda koji prethodi periodu u kojem je započeo ulaganja.

Ispunjenost uslova za korišćenje poreskih podsticaja utvrđuje nadležna organizaciona jedinica Poreske uprave.

Pravo na poreski podsticaj kod pomenutog ulaganja, ne ostvaruje se za nabavku opreme već korišćene u Republici Srbiji.

Poreski podsticaji ne mogu se preneti na drugo pravno lice, koje nije steklo pravo na korišćenje tog podsticaja u smislu ***Zakona o porezu na dobit pravnih lica***, ni u slučaju kada drugo pravno lice učestvuje u statusnoj promeni sa obveznikom koji koristi navedeni poreski podsticaj.

**Otklanjanje dvostrukog oporezivanja dobiti ostvarene u drugoj državi**

***Dobit stalne poslovne jedinice rezidentnog obveznika***

Ako rezidentni obveznik ostvari dobit poslovanjem preko stalne poslovne jedinice u drugoj državi na koju je plaćen porez u toj državi, na račun poreza na dobit pravnih lica utvrđenog prema ***Zakonu o porezu na dobit pravnih lica*** odobrava mu se poreski kredit u visini poreza na dobit plaćenog u toj drugoj državi.

Ovakav poreski kredit ne može biti veći od iznosa koji bi se obračunao primenom odredaba ovog zakona na dobit ostvarenu u inostranstvu.

Zakon koji je korišćeni u tekstu:

* **Zakon o porezu na dobit pravnih lica** („Sl. glasnik RS“, br. 25/2001, 80/2002, 80/2002 - dr. zakon, 43/2003, 84/2004, 18/2010, 101/2011, 119/2012, 47/2013, 108/2013, 68/2014 - dr. zakon, 142/2014, 91/2015 - autentično tumačenje, 112/2015, 113/2017, 95/2018, 86/2019, 153/2020 i 118/2021).